Christina Storm op pad na dogter ná Small se dood | Netwerk24
Deur Hanti Otto 10 Julie 2019 19:04
Christina Storm-Nel was Woensdagmiddag ná die nuus van James Small se dood inderhaas van haar huis in die Oos-Kaap na Johannesburg onderweg om by haar en die rugbyheld se tienerdogter, Ruby, uit te kom.
Small (50) was juis op pad na Ruby (14), wat in daardie stadium by hom in Johannesburg tuisgegaan het, toe hy vermoedelik 'n hartaanval gehad het.
Storm-Nel se man, Paul, sê sy is nie in die stadium beskikbaar vir kommentaar nie omdat sy op pad na haar dogter is. Die voormalige glanspaartjie het toesig oor Ruby gedeel.
Sy twee kinders, sy ma, Vaughn, en sy ouer suster, Kelly, was die eerste in vriende en kennisse se gedagtes toe die nuus vroeër die dag deur die voormalige Springbok-vleuel se ma bevestig is.
"Ons vermoed dit was 'n hartaanval, maar kan dit nog nie bevestig nie," het Vaughn Small in trane aan Jana Breytenbach gesê.
Sy was daarna nie meer vir kommentaar beskikbaar nie.
Loui Fish, met wie Small kort ná die Bokke se 1995-Wêreldbekersege 'n verhouding gehad het, sê haar "hart gaan uit" na Small se ma, Christina en Ruby.
"Gemeenskaplike vriende het my van James laat weet. My hart is absoluut stukkend. En ek wil nie eens dink waardeur sy ma gaan nie," het sy gesê.
Fish en Small het mekaar in 1995 ontmoet, die naweek ná die Wêreldbeker-toernooi.
Ek is dankbaar ons kon dit doen terwyl hy nog geleef het, want mense soos hy is legendes
"Ag, ons was toe nog kinders, ek was so 22 jaar oud. Ons verhouding het gehou tot 1997, maar ons het later, toe ons so in ons 40's was, weer vriende geword.
"Ons was op die ou einde oukei.
"Sy dood is hartverskeurend," sê Fish.
Mervyn Taylor, hoof van die Noordwes-Universiteit se rugby-instituut en president van die Luiperds, onthou Small as iemand wat geen moeite ontsien het vir die spelers wat hy help afrig het nie.
"James het in 2015-'16 gehelp om die Pukke se Varsitybeker- en die Luiperds se Curriebekerspan af te rig. Hy het 'n impak gehad op die ouens en hulle het waardering gehad vir hoe hy met hulle gewerk het.
"Hy het net nou die dag nog in Johannesburg kom kyk toe ons gespeel het. Hy het altyd moeite gedoen om te kom kyk as die Pukke daar speel.
"Ons was baie lief vir hom. Dis sleg om te hoor hy is dood – so jonk nog, en sy twee kinders ook," sê Taylor.
Johnny Burger, voorsitter van die Suid-Afrikaanse Heldesaal, sê Small is in 2015 saam met die res van die 1995-wenspan daarin opgeneem.
"James en daardie Springbokspan het baie vir die land gedoen, ons verenig.
"Ek is dankbaar ons kon dit doen terwyl hy nog geleef het, want mense soos hy is legendes," sê Burger.